FÆLLES HOLDNING (EF) Nr. 1/2008

fastlagt af Rådet den 20. december 2007

med henblik på vedtagelse af Europa-Parlamentets og Rådets forordning (EF) nr. …/2008 af … om eksportforbud og sikker oplagring af metallisk kviksølv

(EØS-relevant tekst)

(2008/C 52 E/01)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 175, stk. 1, og artikel 133 sammenholdt med denne forordnings artikel 1,

under henvisning til forslag fra Kommissionen,

under henvisning til udtalelse fra Det Europæiske Økonomiske og Sociale Udvalg (1),

efter høring af Regionsudvalget,

efter proceduren i traktatens artikel 251 (2), og

ud fra følgende betragtninger:

I overensstemmelse med meddelelsen fra Kommissionen til Europa-Parlamentet og Rådet, »Fællesskabsstrategi for kviksølv«, er det nødvendigt at mindske risikoen for, at mennesker og miljø udsættes for kviksølv.

Foranstaltninger truffet på fællesskabsplan skal ses som et led i de globale bestræbelser på at mindske risikoen for kviksølvudsættelse, navnlig inden for rammerne af kviksølvprogrammet under De Forenede Nationers Miljøprogram.

Eksport af metallisk kviksølv fra Fællesskabet bør forbydes for i væsentlig grad at nedbringe det globale udbud af kviksølv.

For at give mulighed for sikker oplagring af metallisk kviksølv, der betragtes som affald, er det hensigtsmæssigt at fravige artikel 5, stk. 3, litra a), i Rådets direktiv 1999/31/EF af 26. april 1999 om deponering af affald (3) for visse typer deponeringsanlæg, og at erklære, at kriteriet i afsnit 2.4 i bilaget til Rådets beslutning 2003/33/EF af 19. december 2002 om opstilling af kriterier og procedurer for modtagelse af affald på deponeringsanlæg i henhold til artikel 16 og bilag II i direktiv 1999/31/EF (4) ikke er anvendelige for midlertidig oplagring af metallisk kviksølv i mere end et år i anlæg over jorden, som er bestemt og udstyret til dette formål.

Rådets direktiv 96/82/EF af 9. december 1996 om kontrol med risikoen for større uheld med farlige stoffer (5) bør finde anvendelse på midlertidig oplagring af metallisk kviksølv i mere end et år i anlæg over jorden, som er bestemt og udstyret til dette formål.

Denne forordning berører ikke Europa-Parlamentets og Rådets forordning (EF) nr. 1013/2006 af 14. juni 2006 om overførsel af affald (6) . For at give mulighed for passende bortskaffelse af metallisk kviksølv i Fællesskabet tilskyndes de kompetente bestemmelses- og afsendelsesmyndigheder dog til ikke at gøre indsigelse mod overførsler af metallisk kviksølv, der anses for affald, på grundlag af artikel 11, stk. 1, litra a), i forordning (EF) nr. 1013/2006. Ifølge artikel 11, stk. 3, i nævnte forordning (EF) finder bestemmelserne i artikel 11, stk. 1, litra a), nemlig ikke anvendelse, hvis der er tale om farligt affald, der fremstilles i så begrænsede årlige mængder i en afsendelsesmedlemsstat, at oprettelse af nye, specialiserede bortskaffelsesanlæg i vedkommende medlemsstat ville være uøkonomisk.

For at sikre en oplagring, der er sundheds- og miljømæssigt sikker, bør den sikkerhedsvurdering, der kræves for underjordisk oplagring i henhold til beslutning 2003/33/EF, suppleres med specifikke krav, og den bør ligeledes gøres gældende for oplagring over jorden. Ingen endelig bortskaffelsesoperation bør være tilladt, før de særlige krav og acceptkriterierne er vedtaget. Oplagringsforholdene i en saltmine eller i dybe, underjordiske, hårde klippeformationer, der er tilpasset bortskaffelse af metallisk kviksølv, bør navnlig opfylde principperne om beskyttelse af grundvandet mod kviksølv, forebyggelse af emission af kviksølvdampe, uigennemtrængelighed for omgivende gas og væsker og — i tilfælde af permanent oplagring — fast indkapsling af affaldet efter minernes deformationsproces. Disse kriterier bør indføjes i bilagene til direktiv 1999/31/EF, når de ændres med henblik på denne forordning.

Betingelserne for oplagring over jorden bør især opfylde principperne om oplagringens reversibilitet, beskyttelse af kviksølv mod meteorisk vand, uigennemtrængelighed til jord og forebyggelse af emission af kviksølvdampe. Disse kriterier bør optages i bilagene til direktiv 1999/31/EF, når de ændres med henblik på denne forordning. Oplagring af metallisk kviksølv over jorden bør betragtes som en midlertidig løsning.

Medlemsstaterne bør indgive oplysninger om de godkendelser, de udsteder til oplagringsanlæg, samt om anvendelsen og markedsvirkningerne af denne forordning, for at der i rette tid kan foretages en vurdering heraf. Importører, eksportører og erhvervsdrivende bør indgive oplysninger om transport og anvendelse af metallisk kviksølv.

Medlemsstaterne bør fastsætte regler om sanktioner for overtrædelse af denne forordning, der skal pålægges fysiske og juridiske personer. Disse sanktioner bør være effektive, stå i et rimeligt forhold til overtrædelsen og have afskrækkende virkning.

Der bør tilrettelægges en informationsudveksling med henblik på at vurdere det potentielle behov for supplerende foranstaltninger i forbindelse med eksport, import og oplagring af kviksølv samt kviksølvforbindelser og produkter, der indeholder kviksølv, jf. dog traktatens konkurrenceregler, navnlig artikel 81.

Der forskes i sikker oplagring af kviksølv, herunder i forskellige teknikker til stabilisering eller andre fremgangsmåder til at immobilisere kviksølv. Kommissionen bør prioritere at følge denne forskning og forelægge en rapport hurtigst muligt. Disse oplysninger er vigtige, da de vil udgøre et sundt grundlag for en revision af denne forordning med henblik på at opfylde dens målsætning.

Kommissionen bør tage disse oplysninger i betragtning, når den forelægger en vurderingsrapport med henblik på at afgøre, om der er behov for at ændre denne forordning.

Målet for denne forordning, nemlig at mindske udsættelsen for kviksølv gennem et eksportforbud og en forpligtelse til oplagring, kan ikke i tilstrækkelig grad nås af medlemsstaterne og kan derfor i betragtning af virkningerne på varebevægelserne og det indre markeds funktion såvel som kviksølvforureningens grænseoverskridende natur bedre kan nås på fællesskabsplan; Fællesskabet kan derfor træffe foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. nævnte artikel, går denne forordning ikke ud over, hvad der er nødvendigt for at nå dette mål —

UDSTEDT FØLGENDE FORORDNING:

Artikel 1

Eksport fra Fællesskabet af metallisk kviksølv (Hg, CAS 7439-97-6) forbydes fra den 1. juli 2011.

Artikel 2

Fra den 1. juli 2011 skal metallisk kviksølv, der ikke længere anvendes i klor-alkali-industrien, metallisk kviksølv fra rensning af naturgas og metallisk kviksølv fra non-ferro minedrift og smeltning betragtes som affald og bortskaffes i overensstemmelse med Europa-Parlamentets og Rådets direktiv 2006/12/EF af 5. april 2006 om affald (7) på en måde, der er sikker for menneskers sundhed og miljøet.

Artikel 3

1. Uanset artikel 5, stk. 3, litra a), i direktiv 1999/31/EF kan metallisk kviksølv, der betragtes som affald, oplagres i en passende indeslutning:

midlertidigt i over et år eller permanent (henholdsvis bortskaffelsesoperation D 15 eller D 12, jf. bilag II A til direktiv 2006/12/EF) i saltminer, som er tilpasset bortskaffelse af metallisk kviksølv, eller i dybe underjordiske, hårde klippeformationer, som giver et tilsvarende sikkerheds- og indeslutningsniveau som saltminer, eller

midlertidigt (bortskaffelsesoperation D 15, jf. bilag II A til direktiv 2006/12/EF) i mere end et år i anlæg over jorden, som er bestemt og udstyret til midlertidig oplagring af metallisk kviksølv. I så fald finder kriterierne i punkt 2.4 i bilaget til beslutning 2003/33/EF ikke anvendelse.

De øvrige bestemmelser i direktiv 1999/31/EF og beslutning 2003/33/EF finder anvendelse på litra a) og b).

2. Direktiv 96/82/EF finder anvendelse på oplagring som omhandlet i denne artikels stk. 1, litra b).

Artikel 4

1. Den sikkerhedsvurdering, der skal foretages i henhold til beslutning 2003/33/EF i forbindelse med bortskaffelse af metallisk kviksølv i henhold til denne forordnings artikel 3, skal navnlig omfatte de yderligere risici, der følger af det metalliske kviksølvs og dets indeslutnings natur og opførsel på lang sigt.

2. Den godkendelse, der er nævnt i artikel 8 og 9, i direktiv 1999/31/EF, for de i denne forordnings artikel 3, stk. 1, litra a) og b), omhandlede anlæg, omfatter krav om regelmæssig visuel inspektion af beholderne og installering af hensigtsmæssigt dampdetektionsudstyr til at detektere eventuelle udslip.

3. Kravene til de i denne forordnings artikel 3, stk. 1, litra a) og b), omhandlede anlæg og acceptkriterier for metallisk kviksølv, der ændrer bilag I, II og III til direktiv 1999/31/EF, vedtages efter proceduren i artikel 16 i dette direktiv. Kommissionen forelægger et relevant forslag snarest muligt og senest den 1. januar 2010.

Enhver endelig bortskaffelsesoperation (bortskaffelsesoperation D 12, jf. bilag II A i direktiv 2006/12/EF) vedrørende metallisk kviksølv er først tilladt efter den dato, hvor ændringen af bilag I, II og III i direktiv 1999/31/EF er vedtaget.

Artikel 5

1. Medlemsstaterne forelægger Kommissionen en kopi af de godkendelser, de udsteder til et anlæg bestemt til midlertidig eller permanent oplagring af metallisk kviksølv (henholdsvis bortskaffelsesoperation D 15 og D 12, jf. bilag II A til direktiv 2006/12/EF).

2. Senest den 1. juli 2012 underretter medlemsstaterne Kommissionen om anvendelsen og markedsvirkningerne af denne forordning på deres respektive områder. Hvis Kommissionen anmoder herom, meddeler medlemsstaterne disse oplysninger før denne dato.

3. Senest den 1. juli 2012 sender importører, eksportører og erhvervsdrivende, der beskæftiger sig med aktiviteterne i artikel 2, om nødvendigt Kommissionen og de kompetente myndigheder følgende oplysninger:

mængder, oprindelsesland og bestemmelsesland for metallisk kviksølv, der betragtes som affald, og som er genstand for grænseoverskridende handel inden for Fællesskabet.

Artikel 6

Medlemsstaterne fastsætter regler om sanktioner, der skal anvendes i tilfælde af overtrædelse af bestemmelserne i denne forordning, og træffer de fornødne foranstaltninger for at sikre at de anvendes. Sanktionerne skal være effektive, stå i et rimeligt forhold til overtrædelsen og have afskrækkende virkning. Medlemsstaterne meddeler Kommissionen disse bestemmelser senest den … (8) og underretter den straks om senere ændringer heraf.

Artikel 7

1. Kommissionen tilrettelægger en informationsudveksling mellem medlemsstaterne og de berørte industrier. Denne informationsudveksling skal navnlig omhandle det eventuelle behov for en udvidelse af eksportforbuddet til kviksølvforbindelser og kviksølvholdige produkter, for et forbud mod import af metallisk kviksølv, kviksølvforbindelser og kviksølvholdige produkter, for en udvidelse af oplagringsforpligtelsen til at omfatte metallisk kviksølv fra andre kilder og for tidsfrister for midlertidig oplagring af metallisk kviksølv.

2. Kommissionen følger de igangværende forskningsaktiviteter vedrørende sikre deponeringsmuligheder, herunder solidificering af metallisk kviksølv. Kommissionen forelægger Europa-Parlamentet og Rådet en rapport senest den 1. juli 2010. På grundlag af denne rapport forelægger Kommissionen om nødvendigt et forslag til revision af forordningen så hurtigt som muligt og senest den 1. juli 2013.

3. Kommissionen vurderer denne forordnings anvendelse og markedsvirkninger i Fællesskabet under hensyntagen til oplysningerne i stk. 1 og 2 og i artikel 5.

4. Kommissionen forelægger senest den 1. juli 2013 Europa-Parlamentet og Rådet en rapport, eventuelt ledsaget af et forslag om revision af denne forordning, der afspejler og evaluerer resultatet af informationsudvekslingen som omhandlet i stk. 1 og den i stk. 3 omhandlede vurdering.

5. Senest den 1. juli 2010 forelægger Kommissionen en rapport om udviklingen i de multilaterale aktiviteter og forhandlinger om kviksølv for Europa-Parlamentet og Rådet og vurderer navnlig, om tidsfristerne og anvendelsesområdet for foranstaltningerne i denne forordning er i overensstemmelse med den internationale udvikling.

Artikel 8

Medlemsstaterne kan indtil den 1. juli 2011 opretholde nationale foranstaltninger til begrænsning af eksporten af metallisk kviksølv, som er vedtaget i overensstemmelse med fællesskabslovgivningen inden vedtagelsen af denne forordning.

Artikel 9

Denne forordning træder i kraft på tyvendedagen efter offentliggørelsen i Den Europæiske Unions Tidende.

(1) EUT C 168 af 20.7.2007, s. 44.

(2) Europa-Parlamentets udtalelse af 20. juni 2007 (endnu ikke offentliggjort i EUT), Rådets fælles holdning af 20. december 2007 og Europa-Parlamentets holdning af … (endnu ikke offentliggjort i EUT).

(3) EFT L 182 af 16.7.1999, s. 1. Direktiv ændret ved Europa-Parlamentets og Rådets forordning (EF) nr. 1882/2003 (EUT L 284 af 31.10.2003, s. 1).

(4) EFT L 11 af 16.1.2003, s. 27.

(5) EFT L 10 af 14.1.1997, s. 13. Direktiv senest ændret ved forordning (EF) nr. 1882/2003.

(6) EUT L 190 af 12.7.2006, s. 1.

(7) EUT L 114 af 27.4.2006, s. 9.

(8) Et år efter denne forordnings ikrafttræden.

RÅDETS BEGRUNDELSE

I. INDLEDNING

Kommissionen forelagde den 26. oktober 2006 Rådet sit forslag til Europa-Parlamentets og Rådets forordning om eksportforbud og sikker oplagring af metallisk kviksølv. Forslaget er baseret på artikel 133 og artikel 175, stk. 1, i traktaten om oprettelse af Det Europæisk Fællesskab.

Den 20. juni 2007 vedtog Europa-Parlamentet sin førstebehandlingsudtalelse.

Den 25. april 2007 vedtog Det Økonomiske og Sociale Udvalg sin udtalelse.

Den 27. november 2006 besluttede Regionsudvalget ikke at afgive udtalelse om dette forslag.

Den 20. december 2007 vedtog Rådet sin fælles holdning i overensstemmelse med artikel 251, stk. 2, i traktaten om oprettelse af Det Europæiske Fællesskab.

II. MÅLSÆTNINGER

Forordningsforslaget tager sigte på at bidrage til at mindske mængden af kviksølv i miljøet ved at nedbringe det globale udbud af metallisk kviksølv og på at etablere en retlig ramme for en bæredygtig løsning på problemet med overskydende kviksølv. De centrale målsætninger er:

— at indføre forbud mod eksport af metallisk kviksølv fra Fællesskabet

— at sikre, at overskydende metallisk kviksølv fra hovedkilder ikke vender tilbage til markedet igen, og at bortskaffelsen sker på en betryggende måde

— at give specifik mulighed for at bortskaffe metallisk kviksølv i særlige anlæg.

III. ANALYSE AF DEN FÆLLES HOLDNING

Generelt

I den fælles holdning er en række af Europa-Parlamentets førstebehandlingsændringer indarbejdet, enten ordret, delvis eller i ånden. Den lægger navnlig op til en bred revision af behovet for en eventuel fremtidig udvidelse af forordningens anvendelsesområde, og der indføres supplerende sikkerhedskrav til bortskaffelse af metallisk kviksølv. Den specificerer endvidere retsgrundlaget for forslaget (traktatens artikel 175, stk. 1, og artikel 133 i forbindelse med forordningens artikel 1, hvilket ikke følger ændring 2 og 19), og der foretages en række yderligere ændringer for at tydeliggøre teksten og anvendelsen af relevant EF-lovgivning. Substansændringerne gennemgås nedenfor.

Forbud mod eksport af kviksølv — anvendelsesområde og revision (artikel 1 og 7)

Forordningens anvendelsesområde og datoen for eksportforbuddet i artikel 1 svarer til Kommissionens oprindelige forslag. Den fælles holdning er delvis i overensstemmelse med ændring 20, 50, 22, 33, 36, 1, 8, 9 og 14, idet artikel 7, stk. 1-2, indeholder bestemmelser om revision med henblik på en eventuel fremtidig udvidelse af anvendelsesområdet til også at omfatte kviksølvforbindelser, produkter, der indeholder kviksølv, samt forbud mod import af kviksølv, kviksølvforbindelser og produkter, der indeholder kviksølv. Ændring 3, 4, 5 og 7 blev anset for overflødige og er ikke medtaget i den fælles holdning.

Pligt til bortskaffelse (artikel 2)

I artikel 2 fastsættes det, at metallisk kviksølv fra de tre mest relevante kilder i Fællesskabet skal bortskaffes i overensstemmelse med direktiv 2006/12/EF om affald.

Ændring 24, 31 og 6 blev ikke accepteret, fordi Rådet ikke har nogen begrundelse for forslaget om at prioritere en bestemt mulighed for oplagring af metallisk kviksølv.

Betingelser for bortskaffelse af metallisk kviksølv (artikel 3 og 4)

I artikel 3 i den fælles holdning udvides oplagringsmulighederne for metallisk kviksølv, der anses for affald, til også at omfatte dybe, underjordiske, hårde klippeformationer. Denne udvidelse gælder både for midlertidige og permanente løsninger. I artikel 3 og 4 indføres der supplerende sikkerhedskrav til oplagring af metallisk kviksølv, og det specificeres, at den eksisterende relevante EF-lovgivning skal anvendes i den forbindelse.

Rådet er enigt med Kommissionen i, at permanent oplagring af metallisk kviksølv under visse betingelser kan være en mulighed for endelig, sikker bortskaffelse, og følger derfor ikke ændring 23, 25, 26, 11, 12 og 15. Forskningsaktiviteterne vedrørende sikker bortskaffelse af metallisk kviksølv vil imidlertid fortsat blive fulgt i overensstemmelse med artikel 7, stk. 2.

Rådet accepterede ikke ændring 41, da den svækker sikkerhedskravene i forbindelse med oplagring af metallisk kviksølv. I henhold til artikel 2, litra g), i direktiv 1999/31/EF om affaldsdeponeringsanlæg anses opbevaring af affald i en periode på under et år ikke for affaldsdeponering. Der er derfor ikke forbud mod midlertidig oplagring af metallisk kviksølv i flydende form som affald i en periode på indtil et år, herunder i anlæg til fremstilling af klor, der er omfattet af bestemmelserne i direktiv 96/61/EF (IPPC-direktivet). IPPC-direktivet fastsætter bestemmelser om miljøtilladelser til anlæg og er ikke tilstrækkeligt til at garantere overholdelsen af sikkerhedskravene i forbindelse med oplagring af metallisk kviksølv.

Artikel 4, stk. 3, er delvis i overensstemmelse med ændring 28, da den kun tillader endelige bortskaffelsesoperationer efter vedtagelsen af kravene til de anlæg, der er opført på listen i artikel 3, stk. 1, litra a) og b), og acceptkriterierne for metallisk kviksølv i bilag I, II og III i deponeringsdirektivet.

Rapportaflæggelse og sanktioner (artikel 5 og 6)

Ændring 47, 30, 32, 35, 37, 38, 39, 10,13, 16 og 18 om en særlig fond med henblik på oplagring af kviksølv, udvidelse og skærpelse af medlemsstaternes, virksomhedernes og Kommissionens pligt til at aflægge rapport og fremme af bevidstheden i medlemsstaterne blev ikke accepteret, fordi Rådet anser de foreslåede krav for at være uforholdsmæssigt store, og at de vil medføre en unødig forøgelse af bureaukratiet.

Ændring 34 og 17 om sanktioner for overtrædelse af denne forordning accepteres i deres helhed.

IV. KONKLUSIONER

Rådet mener, at den fælles holdning er en afbalanceret pakke, som vil være i overensstemmelse med forordningens målsætninger. Det ser frem til konstruktive drøftelser med Europa-Parlamentet med henblik på en snarlig vedtagelse af forordningen.